# Instrucţiuni privind siguranţa pentru toate utilizările

## Instrucţiuni de siguranţă comune pentru rectificare

- Această sculă electrică se va folosi ca polizor. Citiţi toate avertizările, instrucţiunile, ilustraţiile şi specificaţiile puse la dispoziţie împreună cu această sculă electrică. Nerespectarea instrucţiunilor menţionate mai jos poate duce la electrocutare, incendiu şi/sau vătămări corporale grave.

- Nu se recomandă utilizarea acestei scule electrice pentru operaţii de şlefuire, periere, lustruire sau tăiere cu disc abraziv. Operaţiile pentru care această sculă electrică nu este destinată, pot fi periculoase şi provoca vătămări corporale.

- Nu folosiţi accesorii care nu sunt prevăzute în mod special şi recomandate de către producătorul sculei electrice. Faptul în sine că accesoriul poate fi fixat pe scula dumneavoastră electrică nu garantează utilizarea sa sigură.

- Turaţia nominală a accesoriilor de şlefuire trebuie să fie cel puţin egală cu turaţia maximă specificată pe scula electrică. Accesoriile de şlefuire cu o turaţie mai mare decât cea admisă se pot rupe şi pot fi aruncate în toate părţile.

- Diametrul exterior şi grosimea accesoriilor trebuie să corespundă dimensiunilor sculei dumneavoastră electrice. Accesoriile greşit dimensionate nu pot fi protejate sau controlate în mod corespunzător.

- Găurile de prindere a discurilor şi cilindrilor de şlefuit trebuie să se potrivească exact pe arborele de polizat sau inelul de prindere al sculei electrice. Accesoriile care nu se potrivesc exact pe arborele de polizat se rotesc neuniform, vibrează foarte puternic şi pot duce la pierderea controlului.

- Discurile, cilindrii de şlefuit, cutterele sau alte accesorii montate în mandrină, trebuie introduse complet în inelul mandrinei sau în manşonul de strângere. Dacă mandrina nu este fixată suficient şi/sau partea ieşită în afară a discului este prea lungă, discul se poate desprinde şi poate fi aruncat în afară cu viteză mare.

- Nu utilizaţi accesorii deteriorate. Înainte de fiecare utilizare verificaţi dacă accesoriile precum discurile de şlefuire nu sunt rupte sau fisurate, dacă cilindrii de şlefuit nu sunt fisuraţi, rupţi sau uzaţi, dacă periile din sârmă nu au fire desprinse sau rupte. Dacă scula electrică sau accesoriul cade pe jos, verificaţi dacă nu s-a deteriorat sau montaţi un accesoriu nedeteriorat. După ce aţi controlat şi montat accesoriul, ţineţi-vă pe dumneavoastră şi pe persoanele aflate în preajmă în afara planului de rotaţie al accesoriului şi lăsaţi scula electrică să meargă în gol un minut la turaţia nominală. În mod normal, accesoriile deteriorate se rup în această perioadă de probă.

- Purtaţi echipament personal de protecţie. În funcţie de utilizare, purtaţi o vizieră de protecţie, ochelari de protecţie transparenţi sau ochelari de protecţie cu lentilă. Dacă este cazul, purtaţi mască de protecţie împotriva prafului, protecţie auditivă, mănuşi de protecţie sau şorţ special care să vă ferească de micile aşchii şi fragmente desprinse din piesa de lucru. Echipamentul de protecţie a ochilor trebuie să vă poată proteja ochii de corpurile străine aflate în zbor, apărute în cursul diferitelor operaţii. Masca de protecţie împotriva prafului sau masca de protecţie a respiraţiei trebuie să filtreze particulele generate de aplicaţia dumneavoastră.. Expunerea prelungită la zgomot puternic poate provoca pierderea auzului.

- Aveţi grijă ca spectatorii să păstreze o distanţă sigură faţă de sectorul dumneavoastră de lucru. Oricine pătrunde în sectorul de lucru trebuie să poarte echipament personal de protecţie. Fragmente din piesa de lucru sau accesoriile rupte pot zbura necontrolat şi provoca răniri chiar în afara sectorului direct de lucru.

- Ţine scula electrică de mânerele izolate atunci când execuţi lucrări la care accesoriul de tăiere poate nimeri conductori electrici ascunşi. Contactul accesoriului de tăiere cu un conductor aflat „sub tensiune” poate pune „sub tensiune” componentele metalice ale sculei electrice şi provoca electrocutarea operatorului.

- În timpul pornirii, ţineţi întotdeauna ferm în mână (mâini) scula electrică. Momentul de reacţie al motorului când este accelerat la turaţia maximă poate provoca răsucirea sculei electrice.

- Folosiţi menghine pentru fixarea piesei de lucru de câte ori condiţiile practice o impun. Nu ţineţi niciodată o piesă de lucru mică cu o singură mână având cealaltă mână pe scula electrică în timpul funcţionării acesteia. Fixarea cu menghine a unei piese de lucru mici vă permite să vă folosiţi mâna (mâinile) pentru a controla scula electrică. Materialele rotunde precum diblurile, ţevile sau tuburile au tendinţa să se rostogolească în timpul tăierii şi pot face ca dispozitivul de lucru să se îndoaie sau să sară în direcţia dumneavoastră.

- Nu puneţi niciodată jos scula electrică înainte ca accesoriul să se fi oprit complet. Accesoriul care se roteşte poate ajunge în contact cu suprafaţa de sprijin, fapt care vă poate face să pierdeţi controlul asupra sculei electrice.

- După schimbarea accesoriilor sau efectuarea reglajelor, asiguraţi-vă că piuliţa de prindere, mandrina sau oricare alt dispozitiv de reglare este strâns în condiţii de siguranţă. Dispozitivele de reglare slăbite se pot deplasa în mod neaşteptat, cauzând pierderea controlului, iar componentele desprinse, aflate în mişcare de rotaţie vor fi aruncate violent .

- Nu lăsaţi scula electrică să funcţioneze în timp ce o transportaţi. În urma unui contact accidental cu accesoriul care se roteşte, acesta vă poate prinde îmbrăcămintea şi chiar pătrunde în corpul dumneavoastră.

- Curăţaţi regulat fantele de aerisire ale sculei dumneavoastră electrice. Ventilatorul motorului atrage praf în carcasă iar acumularea excesivă de pulberi metalice poate provoca pericole electrice.

- Nu folosiţi scula electrică în apropierea materialelor inflamabile. Scânteile pot duce la aprinderea acestor materiale.

- Nu folosiţi accesorii care necesită agenţi de răcire lichizi. Folosirea apei sau a altor agenţi de răcire lichizi poate duce la electrocutare sau şoc electric.

## Recul şi avertismente corespunzătoare

Reculul este reacţia bruscă, apărută la agăţarea sau blocarea unui disc de şlefuire, bandă de şlefuire, perie sau oricare alt accesoriu care se roteşte. Agăţarea sau blocarea duce la oprirea rapidă a accesoriului care se roteşte, ceea ce face ca scula electrică necontrolată să fie accelerată în punctul de blocare, în sens contrar direcţiei de rotaţie a accesoriului.

Dacă, de exemplu, un disc de şlefuire se agaţă sau se blochează în piesa de lucru, marginea discului de şlefuire care penetrează direct piesa de lucru, se poate prinde în aceasta şi duce astfel la smulgerea discului de şlefuire sau provoca recul. Discul de şlefuire se va deplasa spre operator sau în sens opus acestuia, în funcţie de direcţia de rotaţie a discului în punctul de blocare. În aceste condiţii, discurile de şlefuire se pot chiar rupe.

Reculul este consecinţa utilizării greşite şi/sau defectuoase a sculei electrice şi poate fi evitat prin măsuri preventive adecvate, precum cele descrise în continuare.

- Ţineţi ferm scula electrică şi aduceţi-vă corpul şi braţele într-o poziţie în care să puteţi controla forţele de recul. Operatorul poate controla forţele de recul prin măsuri preventive adecvate.

- Lucraţi extrem de atent în zona colţurilor, muchiilor ascuţite, etc. Evitaţi ricoşarea accesoriului şi blocarea acestuia. Accesoriul care se roteşte are tendinţa să se blocheze în colţuri, pe muchii ascuţite sau când ricoşează în urm izbirii şi poate duce la pierderea controlului în caz de recul.

- Nu folosiţi pânze dinţate. Astfel de pânze provoacă frecvent recul şi pierderea controlului.

- Deplasaţi întotdeauna dispozitivul de lucru în material în aceeaşi direcţie în care tăişul iese din acesta (direcţia în care sunt aruncate aşchiile). Deplasarea sculei electrice în direcţie greşită determină ieşirea tăişului dispozitivului de lucru din piesa de lucru iar scula electrică va fi trasă în această direcţie.

- Atunci când folosiţi pile rotative, fixaţi întotdeauna sigur piesa de lucru. Aceste discuri se blochează în cazul în care sunt puţin înclinate în crestătură şi se poate produce recul. Când un disc de tăiere se blochează, de obicei se şi rupe. Când pila rotativă, cutterul de mare viteză sau cutterul din carbură de tungsten se blochează, el poate sări afară din crestătură iar dumneavoastră puteţi pierde controlul asupra sculei electrice.

## Instrucţiuni de sguranţă specifice pentru şlefuire şi tăiere cu disc abraziv

- Folosiţi numai discuri recomandate pentru scula dumneavoastră electrică şi pentru utilizările recomandate. De exemplu: nu şlefuiţi cu partea laterală a unui disc de tăiere. Discurile de tăiere sunt destinate şlefuirii periferice, exercitarea unor forţe laterale asupra acestor discuri putând duce la ruperea lor.

- Pentru pietre de şlefuit cilindrice şi conice cu filet, folosiţi numai mandrine de prindere cu flanşă plată cu umăr, de mărime şi lungime corespunzătoare. Mandrinele adecvate vor reduce posibilitatea ruperii.

- Nu “blocaţi“ discul de tăiere sau nu exercitaţi o forţă de apăsare prea mare. Nu încercaţi să executaţi tăieri prea adânci. O supraîncărcare a discului măreşte solicitarea acestuia şi tendinţa sa de a devia sau răsuci şi bloca în fanta de tăiere, apărând astfel posibilitatea unui recul sau a ruperii discului.

- Nu vă poziţionaţi mâna pe aceeaşi linie cu discul şi în spatele discului care se roteşte. Dacă, în punctul de tăiere, discul se deplasează în direcţie opusă mâinii dumneavoastră, un eventual recul ar putea arunca discul care se roteşte cât şi scula electrică direct spre dumneavoastră.

- Când discul se blochează sau dacă întrerupeţi tăierea dintr-un anumit motiv, opriţi scula electrică şi ţineţi-o nemişcată până când discul se opreşte complet. Nu încercaţi niciodată să scoateţi discul din fanta de tăiere cât timp discul încă se mai roteşte, în caz contrar existând pericol de recul. Identificaţi şi eliminaţi cauza blocării discului.

- Nu reîncepeţi operaţia de tăiere cât timp discul se mai află în piesa de lucru. Lăsaţi discul să atingă turaţia maximă şi introduceţi din nou cu grijă discul în tăietură. Discul s-ar putea bloca, sări afară din piesa de lucru sau provoca recul, în cazul în care scula electrică este repornită cu discul introdus în piesa de lucru.

- Sprijiniţi panourile sau piesele supradimensionate pentru a reduce la minimum riscul de blocare a discului şi de recul. Piesele de lucru mari se pot încovoia sub propria greutate. Piesele trebuie sprijinite pe ambele părţi ale discului, atât în apropierea liniei de tăiere cât şi la margine.

- Lucraţi cu atenţie deosebită la “tăierile tip buzunar“ în pereţi sau alte zone greu vizibile. Discul care pătrunde în material poate tăia ţevi de gaze sau de apă, cabluri electrice sau obiecte care să provoace recul.

## Instrucţiuni de siguranţă suplimentare

- Nu atingeţi discurile de şlefuire înainte ca acestea să se fi răcit. Discurile se înfierbântă puternic în timpul lucrului.

- Asiguraţi piesa de lucru. O piesă de lucru fixată cu dispozitive de prindere sau într‑o menghină este ţinută mai sigur decât cu mâna dumneavoastră.

- Scula electrică nu este adecvată pentru utilizare în regim staţionar. Nu trebuie, de exemplu, să fie prinsă în menghine sau să fie fixată pe un banc de lucru.

- În cazul deteriorării sau utilizării necorespunzătoare a acumulatorului, se pot degaja vapori. Acumulatorul poate arde sau exploda. Aerisiţi bine încăperea şi solicitaţi asistenţă medicală dacă starea dumneavoastră de sănătate se înrăutăţeşte. Vaporii pot irita căile respiratorii.

- Nu deschideţi acumulatorul. Există pericol de scurtcircuit.

- În urma contactului cu obiecte ascuţite ca de exemplu cuie sau şurubelniţe sau prin acţiunea unor forţe exterioare asupra sa, acumulatorul se poate deteriora. Se poate produce un scurtcircuit intern în urma căruia acumulatorul să se aprindă, să scoată fum, să explodeze sau să se supraîncălzească.

- Utilizaţi acumulatorul numai pentru produsele oferite de acelaşi producător. Numai astfel acumulatorul va fi protejat împotriva unei suprasolicitări periculoase.

| Feriţi acumulatorul de căldură, de asemenea, de exemplu, de radiaţii solare continue, foc, murdărie, apă şi umezeală. În caz contrar, există pericolul de explozie şi scurtcircuit.